CELEX: 62010TN0343
Language: lv
Date: 2010-08-18 00:00:00
Title: Lieta T-343/10: Prasība, kas celta 2010. gada 18. augustā — Etimine un Etiproducts/ECHA

23.10.2010   
            
            
               LV
            
            
               Eiropas Savienības Oficiālais Vēstnesis
            
            
               C 288/49
            
         
      Prasība, kas celta 2010. gada 18. augustā — Etimine un Etiproducts/ECHA
      
      (Lieta T-343/10)
      ()
      (2010/C 288/93)
      Tiesvedības valoda — angļu
      
         Lietas dalībnieki
      
      
         Prasītāji: Etimine SA (Betemburga, Luksemburga) un Ab Etiproducts Oy (Espoo, Somija) (pārstāvji — K. Van Maldegem un C. Mereu, advokāti)
      
         Atbildētāja: Eiropas Ķimikāliju aģentūra (ECHA)
      
         Prasītāju prasījumi:
      
      
                  —
               
               
                  atzīt prasību par pieņemamu un pamatotu;
               
            
                  —
               
               
                  atcelt apstrīdēto aktu tiktāl, ciktāl tas attiecas uz borskābi un dinātrija tetraborātiem;
               
            
                  —
               
               
                  atzīt par prettiesisku Komisijas 2009. gada 10. augusta Regulu (EK) Nr. 790/2009 (1) tiktāl, ciktāl tā attiecas uz borskābi un dinātrija tetraborātiem; un
               
            
                  —
               
               
                  piespriest ECHA atlīdzināt tiesāšanās izdevumus.
               
            
         Pamati un galvenie argumenti
      
      Prasītāji saskaņā ar LESD 263. pantu lūdz atcelt Eiropas Ķimikāliju aģentūras lēmumu par borskābes un dinātrija tetraborātu iekļaušanu saskaņā ar Regulas (EK) Nr. 1907/2006 (2) 59. pantu izveidotajā apzināto vielu sarakstā. Papildus prasītāji saskaņā ar LESD 277. pantu lūdz atzīt par prettiesisku Komisijas 2006. gada 10. augusta Regulu (EK) Nr. 790/2009 tiktāl, ciktāl tā attiecas uz borskābi un dinātrija tetraborātiem.
      Savas prasības pamatojumam prasītāji izvirza šādus pamatus:
      
                   
               
               
                  Pirmkārt, apstrīdētais akts tika pieņemts, pārkāpjot būtiskas procesuālās prasības un pieļaujot kļūdu tiesību piemērošanā, jo, to pieņemot, nav izpildītas Regulas (EK) Nr. 1907/2006 59. panta un XV pielikuma prasības.
               
            
                   
               
               
                  Otrkārt, apstrīdētā akta pamatā ir acīmredzama kļūda vērtējumā un ar to tiek pārkāpta Regula (EK) Nr. 1907/2006, jo ECHA nav iesniegusi pierādījumus un nav pierādījusi, ka bora vielas “atbilst kritērijiem”, lai tās klasificētu kā 2. kategorijas reproduktīvajai funkcijai toksiskas vielas saskaņā ar Direktīvu 67/548 (3).
               
            
                   
               
               
                  Turklāt, pieņemot apstrīdēto aktu, ECHA ir pārkāpusi ES tiesībās noteikto samērīguma principu.
               
            
                   
               
               
                  Visbeidzot, apstrīdētais akts ir pamatots ar Komisijas Regulu (EK) Nr. 790/2009, kura pati par sevi ir prettiesiska.
               
            
         (1)  Komisijas 2009. gada 10. augusta Regula (EK) Nr. 790/2009 par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 235, 1. lpp.).
      
         (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 1. lpp.).
      
         (3)  Padomes 1967. gada 27. jūnija Direktīva 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (OV 196, 1. lpp.).